ພິທີໂຮມຊຸມນຸມສະເຫລີມສະຫລອງວັນສ້າງຕັ້ງແນວລາວສ້າງຊາດ, ວັນທີ 13 ສິງຫາ ຄົບຮອບ 70 ປີ ຈັດຂຶ້ນໃນວັນທີ 13 ສິງຫາ 2020 ທີ່ຫໍປະຊຸມແຫ່ງຊາດ ຫລັກ 6 ນະຄອນຫລວງວຽງຈັນ. ໂດຍມີ ທ່ານ ບຸນຍັງ ວໍລະຈິດ, ເລຂາທິການໃຫຍ່ຄະນະບໍລິຫານງານສູນກາງພັກ, ປະທານປະເທດ, ພ້ອມດ້ວຍການນໍາພັກ-ລັດ, ຜູ້ແທນແນວລາວສ້າງຊາດ, ພະນັກງານປະຕິວັດອາວຸໂສ ແລະ ແຂກຮັບເຊີນເຂົ້າຮ່ວມ.
ໃນພິທີ ທ່ານ ໄຊສົມພອນ ພົມວິຫານ, ກໍາມະການກົມການເມືອງສູນກາງພັກ, ປະທານສູນກາງແນວລາວສ້າງຊາດ ໄດ້ຂຶ້ນມີຄໍາເຫັນລາຍງານຫຍໍ້ມູນເຊື້ອ, ການກະກຽມຈັດຕັ້ງສະເຫຼີມສະຫຼອງວັນສ້າງຕັ້ງແນວລາສ້າງຊາດ ຄົບ ຮອບ 70 ປີ ແລະ ຜົນງານພົ້ນເດັ່ນຂອງແນວລາວສ້າງຊາດຕະຫລອດໄລຍະ 70 ປີ ຜ່ານມາ. ໃນນີ້ ສະເພາະຜົນງານພົ້ນເດັ່ນຂອງແນວລາວສ້າງຊາດຕະຫຼອດໄລຍະກວ່າເຄິ່ງສະຕະວັດມານີ້ສາມາດຖອດໄດ້ມູນເຊື້ອອັນໃຫຍ່ຫຼວງຫລາຍດ້ານ ເປັນຕົ້ນ: ແນວລາວສ້າງຊາດມີຄວາມສາມາດເຕົ້າໂຮມຄວາມສາມັກຄີປະຊາຊົນບັນດາເຜົ່າ, ຊັ້ນຄົນ, ທຸກສາຂາອາຊີບ, ຜູ້ຊົງຄຸນວຸດທິ,ນັກບວດແລະເຈົ້າກົກເຈົ້າເຫຼົ່າບົນພື້ນຖານພັນທະພາບກໍາມະກອນ, ກະສິກອນ, ປັນຍາຊົນປະ ຕິວັດ, ຊັ້ນຄົນທີ່ຮັກຊາດຢູ່ພາຍໃຕ້ການນໍາພາຂອງພັກ; ແນວລາວສ້າງຊາດຍາມໃດຮູ້ຈັກສຶກສາອົບຮົມການເມືອງແນວຄິດປະຊາຊົນ, ປຸກລະດົມນໍ້າໃຈຮັກຊາດ, ຮັກປະຊາຊົນ, ຄຽດແຄ້ນສັດຕູລຸກຂຶ້ນຕໍ່ສູ້, ໃກ້ຊິດຕິດແທດ, ປຶກສາຫາລືກັບປະຊາຊົນໃນການຫັນປ່ຽນໄປສູ່ຈິນຕະນາການໃໝ່, ປະຕິບັດແນວທາງປ່ຽນແປງໃໝ່ທີ່ພັກວາງອອກ,ເປັນຜູ້ໄກ່ເກ່ຍຄວາມຂັດແຍ່ງຂອງປະຊາຊົນຢູ່ຮາກຖານ, ເດັດດ່ຽວໜຽວແໜ້ນປະກອບສ່ວນເຂົ້າໃນການຮັກສາສະຖຽນລະພາບແລະຄວາມເປັນລະບຽບຮຽບຮ້ອຍໂດຍພື້ນຖານ; ແນວລາວສ້າງຊາດຍາມໃດກໍຈົງຮັກພັກດີຕໍ່ພັກ, ຕັ້ງໜ້າປະຕິບັດຍຸດທະສາດ, ຍຸດໂທບາຍແລະວິທີປະຕິວັດທີ່ພັກຊີ້ນໍາ, ມີຄວາມອົດທົນເດັດດ່ຽວໜຽວແໜ້ນ, ຜ່ານຜ່າອຸປະສັກນານາປະການ, ຍອມເສຍສະຫຼະເພື່ອໄຊຊະນະຂອງການປະຕິວັດ; ແນວລາວສ້າງຊາດມີມູນເຊື້ອຮ່ວມສໍາພັນທາງດ້ານການເມືອງແລະການທະຫານກັບກໍາລັງທີ່ຮັກຊາດແລະກ້າວໜ້າເປັນຕົ້ນຮ່ວມສໍາພັນກັບກໍາລັງເປັນກາງທີ່ຮັກຊາດໃນສະໄໝສົງຄາມ, ຮ່ວມສໍາພັນກັບພັກສັນຕິພາບເປັນກາງ, ຍາດແຍ່ງດຶງດູດຜູ້ຊົງຄຸນວຸດທິ, ຫົວໜ້າເຈົ້າກົກເຈົ້າເຫຼົ່າ, ຊັ້ນຄົນ, ປັນຍາຊົນມາເຂົ້າຮ່ວມດໍາເນີນການປະຕິວັດ; ແນວລາວສ້າງຊາດຍາມໃດກໍຕັ້ງໜ້າເປັນແບບຢ່າງ, ປຸກລະດົມປະຊາຊົນລາວບັນດາເຜົ່າອະນຸລັກຮັກສາເອກະລັກວັດທະນະທໍາທີ່ດີງາມຂອງຊາດ-ຂອງເຜົ່າ, ຮັກສາຊີວິດສັງຄົມວັດທະນະທໍາທີ່ສົດໃສ, ປະ ກອບສ່ວນຢ່າງຕັ້ງໜ້າຈໍາກັດສິ່ງຫຍໍ້ທໍ້ໃນສັງຄົມເປັນຕົ້ນຕ້ານອາດຍາສິດ, ຕ້ານການສໍ້ລາດບັງຫຼວງ, ຟຸ່ມເຟືອຍ, ການລ່ວງລະເມີດກົດໝາຍແລະສິດເປັນເຈົ້າອັນຊອບທໍາຂອງປະຊາຊົນ ແລະ ອື່ນຯ.
ພາຍຫລັງປະທານສູນກາງແນວລາວສ້າງຊາດຂຶ້ນມີຄໍາເຫັນລາຍງານສໍາເລັດ, ໃນພິທີໄດ້ຮັບຟັງການປະກອບຄໍາເຫັນຈາກຕາງໜ້າຜູ້ຊົງຄຸນວຸດທິຈໍານວນໜຶ່ງທ່ານ ຈາກນັ້ນໄດ້ມີພິທີປະດັບຫລຽນຄໍາແຫ່ງຊາດໃຫ້ແກ່ອົງການແນວລາວສ້າງຊາດ, ປະດັບຫລຽນໄຊອິດສະຫລະຊັ້ນ I ໃຫ້ ທ່ານ ໄຊສົມພອນ ພົມວິຫານ, ປະທານສູນກາງແນວລາວສ້າງຊາດ ແລະ ປະດັບຫລຽນໄຊພັດທະນາຊັ້ນ I ໃຫ້ ທ່ານ ອ໋ອດ ພົງສະຫວັນ ນັກທຸລະກິດດີເດັ່ນ ໂດຍການໃຫ້ກຽດປະດັບຫລຽນຂອງ ທ່ານ ບຸນຍັງ ວໍລະຈິດ, ເລຂາທິການໃຫຍ່ຄະນະບໍລິຫານງານສູນກາງພັກ, ປະທານປະເທດ.
ຫລັງຈາກນັ້ນ ທ່ານ ບຸນຍັງ ວໍລະຈິດ ໄດ້ຂຶ້ນກ່າວສູນທອນພົດຕໍ່ງານໂຮມຊຸມນຸມຄັ້ງນີ້ ເຊີ່ງກ່ອນອື່ນທ່ານໄດ້ຫວນຄືນໂດຍຫຍໍ້ກ່ຽວກັບຄວາມເປັນມາຂອງຊາດລາວ ກໍຄື ຄວາມເປັນມາ ແລະ ພາລະກໍາປະຫວັດສາດພົ້ນເດັ່ນຂອງອົງການແນວລາວສ້າງຊາດ ເຊີ່ງສູນກາງພັກ ແລະ ລັດແຫ່ງ ສປປລາວ ມີຄວາມປິຕິຊົມຊື່ນຍິນດີ ແລະ ຕີລາຄາສູງທີ່ເຫັນວ່າໃນຕະຫຼອດໄລຍະ 70 ປີ ທີ່ຜ່ານມາ ອົງການແນວລາວສ້າງຊາດຂັ້ນຕ່າງໆໃນທົ່ວປະເທດໄດ້ຮັບການປັບປຸງບູລະນະ ແລະ ເຕີບໃຫຍ່ເຂັ້ມແຂງ ນັບທັງດ້ານປະລິມານ ແລະ ຄຸນນະພາບ; ໄດ້ປະກອບສ່ວນຢ່າງສຳຄັນ, ໃຫຍ່ຫຼວງເຂົ້າໃນພາລະກິດ ແຫ່ງການຕໍ່ສູ້ກູ້ຊາດໃນເມື່ອກ່ອນ ກໍຄືໃນພາລະກິດແຫ່ງການປົກປັກຮັກສາ ແລະ ພັດທະນາສ້າງສາປະເທດຊາດໃນໄລຍະໃໝ່.
ໃນໂອກາດນີ້ ເລຂາທິການໃຫຍ່ຄະນະບໍລິຫານງານສູນກາງພັກ, ປະທານປະເທດ ຍັງໄດ້ເນັ້ນໜັກໃຫ້ແນວລາວສ້າງຊາດຂັ້ນຕ່າງໆ ໃນທົ່ວປະເທດ ຈົ່ງສືບຕໍ່ເສີມຂະຫຍາຍມູນເຊື້ອອັນສະຫງ່າງາມໃນຕະຫຼອດໄລຍະ 70 ປີທີ່ຜ່ານມາ, ອອກແຮງເຄື່ອນໄຫວຢ່າງຫ້າວຫັນຕາມພາລະບົດບາດ ແລະ ໜ້າທີ່ການເມືອງທີ່ພັກມອບ ໝາຍໃຫ້ ໂດຍສຸມໃສ່ຫລາຍວຽກງານສໍາຄັນໃນຕໍ່ໜ້າ ເປັນຕົ້ນ: ເອົາໃຈໃສ່ຍົກສູງຄັນທຸງເຕົ້າໂຮມຄວາມສາມັກຄີທົ່ວປວງຊົນ ບົນພື້ນຖານພັນຕະພາບ, ກຳມະ ກອນ-ຊາວກະສິກອນ ແລະ ນັກຮຽນຮູ້ປັນຍາຊົນປະຕິວັດທີ່ເປັນຫຼັກແຫຼ່ງພາຍໃຕ້ການນຳພາຂອງພັກ, ພ້ອມທັງສຶກສາອົບຮົມເຂົາເຈົ້າໃຫ້ມີຄວາມຮັບຮູ້ເຂົ້າໃຈ ຢ່າງຖືກຕ້ອງບັນດາແນວທາງນະໂຍບາຍ ແລະ ລະບຽບກົດໝາຍຂອງລັດ, ສືບຕໍ່ຕ້ານ ແລະ ສະກັດກັ້ນການແຜ່ລະບາດຂອງພະຍາດໂຄວິດ-19 ຢ່າງເຄັ່ງຄັດຕາມມາດຕະການທີ່ລັດຖະບານວາງອອກໃນແຕ່ລະໄລຍະ, ຕັ້ງໜ້າປະຕິບັດສິດສະເໝີພາບ ແລະ ສ້າງຄວາມປອງດອງລະຫວ່າງເຜົ່າ ແລະ ຊັ້ນຄົນຕ່າງໆ, ກຳຈັດແກ້ໄຂທຸກປະກົດການ ແລະ ການກະທຳທີ່ຈະກໍ່ໃຫ້ເກີດຄວາມຂັດແຍ່ງ, ຄວາມອາຄາດບາດໝາງກັນລະຫວ່າງເຜົ່າ, ສາສະໜາ ຫຼື ລະຫວ່າງຊັ້ນຄົນຕ່າງໆດ້ວຍການເພີ່ມທະວີຫັນລົງສູ່ຮາກຖານ ເພື່ອໂຄສະນາ, ສຶກສາອົບຮົມປວງຊົນໃຫ້ຮັບຮູ້ຢ່າງເລິກເຊິ່ງ ກ່ຽວກັບມູນເຊື້ອຄວາມສາມັກຄີຮັກແພງ, ຊ່ວຍເຫຼືອເພື່ອແຜ່ກັນ, ຢູ່ຮ່ວມກັນດ້ວຍຄວາມປອງ ດອງ ແລະ ພ້ອມພຽງກັນສ້າງສາພັດທະນາບ້ານຊ່ອງ ແລະ ປະເທດຊາດ. ພ້ອມດຽວກັນນັ້ນ ຕ້ອງມີສະຕິລະວັງຕົວ ແລະ ສະດຸ້ງໄວຕໍ່ການເຄື່ອນໄຫວຂອງອິດທິກຳລັງປໍລະປັກທີ່ຫວັງມ້າງເພທຳລາຍຄວາມສາມັກຄີປອງດອງລະຫວ່າງເຜົ່າ ແລະ ລະ ຫວ່າງຊັ້ນຄົນຕ່າງໆ, ສະກັດກັ້ນການສວຍໃຊ້ບັນຫາຊົນເຜົ່າ, ສາສະໜາ ເພື່ອແບ່ງແຍກຄວາມສາມັກຄີ, ກໍ່ຄວາມວຸ່ນ ວາຍ ແລະ ຄວາມຫຍຸ້ງຍາກໃນການທຳມາຫາກິນ ຂອງປະຊາຊົນລາວບັນດາເຜົ່າໃນຂອບເຂດທົ່ວປະເທດ ແລະ ວຽກງານສໍາຄັນອື່ນຯ ຕື່ມອີກ.
ຂ່າວ: ບຸນຕຽງ ຈັນທະວົງ
ພາບ: ຄໍາກອງ ກິດຕິຄຸນ